b'\n_START_ARTICLE_\nLietuvos\xe2\x80\x93Rusijos santykiai\n_START_PARAGRAPH_\nOficial\xc5\xabs tarptautiniai Lietuvos\xe2\x80\x93Rusijos santykiai u\xc5\xbemegzti 1920 m., Soviet\xc5\xb3 Rusijai pripa\xc5\xbeinus Lietuvos nepriklausomyb\xc4\x99. Tuo tarpu d\xc4\x97l geografin\xc4\x97s pad\xc4\x97ties (nuo pat Lietuvos konsolidavimo XIII a. beveik vis\xc4\x85 laik\xc4\x85 Lietuvos ir Rusios valstyb\xc4\x97s tur\xc4\x97jo bendr\xc4\x85 sien\xc4\x85) santykiai siekia bent Kijevo Rusios egzistavimo laikus. Nors Lietuva rytin\xc4\x97s sienos su Rusija neturi, Lietuva ribojasi su Rusijai priklausan\xc4\x8dia Karaliau\xc4\x8diaus sritimi - sienos ilgis 274,89 km, i\xc5\xa1 j\xc5\xb3 Kur\xc5\xa1i\xc5\xb3 mariomis \xe2\x80\x93 18,5 km, j\xc5\xabra \xe2\x80\x93 22,22 km. _NEWLINE_Lietuvai paskelbus nepriklausomyb\xc4\x99 nuo TSRS, Rusija, pati b\xc5\xabdama TSRS sud\xc4\x97tyje, tapo penkt\xc4\x85ja valstybe, pripa\xc5\xbeinusia Lietuvos valstybingum\xc4\x85 1991 m. liepos 29 d. Neilgai trukus u\xc5\xbemegzti diplomatiniai santykiai tarp Lietuvos Respublikos ir Rusijos Federacijos._NEWLINE_Lietuva savo \xc5\xa1alies ambasad\xc4\x85 turi Maskvoje (dabartinis ambasadorius \xe2\x80\x93 Remigijus Motuzas), o Vilniuje yra \xc4\xafsik\xc5\xabrusi Rusijos ambasada (dabartinis ambasadorius \xe2\x80\x93 Aleksandras Udalcovas). Klaip\xc4\x97doje yra \xc4\xafkurtas Rusijos konsulatas, Sankt Peterburge, Kaliningrade, Sovetske \xe2\x80\x93 Lietuvos konsulatai._NEWLINE_Abi \xc5\xa1alys yra Jungtini\xc5\xb3 Taut\xc5\xb3, Europos Tarybos, ESBO, Pasaulio Prekybos Organizacijos, kit\xc5\xb3 tarptautini\xc5\xb3 organizacij\xc5\xb3 nar\xc4\x97s. _NEWLINE_Lietuvoje gyvena nema\xc5\xbea rus\xc5\xb3 bendruomen\xc4\x97 \xe2\x80\x93 rusai sudaro 5,3\xc2\xa0% gyventoj\xc5\xb3 (2012 m. duomenimis) ir yra antra did\xc5\xbeiausia tautin\xc4\x97 ma\xc5\xbeuma po lenk\xc5\xb3. Rus\xc5\xb3 kalba yra antra da\xc5\xbeniausia gimtoji kalba po lietuvi\xc5\xb3. Santykiai tarp abiej\xc5\xb3 valstybi\xc5\xb3 i\xc5\xa1lieka \xc4\xaftempti. Lietuva yra viena aktyviausi\xc5\xb3 sankcij\xc5\xb3 Rusijai palaikytoj\xc5\xb3 Europos S\xc4\x85jungoje.\n_START_SECTION_\nKontaktai iki 1795 m.\n_START_PARAGRAPH_\nPirmosios istorin\xc4\x97s \xc5\xbeinios apie balt\xc5\xb3 ir rus\xc5\xb3 gen\xc4\x8di\xc5\xb3 santykius siekia 1038 ir 1040, Kijevo kunigaik\xc5\xa1\xc4\x8diui Jaroslavui I\xc5\xa1mintingajam vykdant ekspansij\xc4\x85 \xc4\xaf jotvingi\xc5\xb3 \xc5\xbeemes. XIII a. Mindaugui suvienijus lietuvi\xc5\xa1kas \xc5\xbeemes ir prijungus nema\xc5\xbeai slavi\xc5\xa1k\xc5\xb3, b\xc5\xabta da\xc5\xben\xc5\xb3 karini\xc5\xb3 veiksm\xc5\xb3 tarp Maskvos Did\xc5\xbeiosios Kunigaik\xc5\xa1tyst\xc4\x97s ir Lietuvos Did\xc5\xbeiosios Kunigaik\xc5\xa1tyst\xc4\x97s, nes abi siek\xc4\x97 vienyti slav\xc5\xb3 \xc5\xbeemes. 1368, 1370 ir 1372 m. did\xc5\xbeiojo kunigaik\xc5\xa1\xc4\x8dio Algirdo vadovaujama LDK vykd\xc4\x97 baud\xc5\xbeiamuosius \xc5\xbeygius prie\xc5\xa1 Maskvos DK ir nors dukart laik\xc4\x97 apsiautusi Maskvos Kremli\xc5\xb3, jo pulti neband\xc4\x97. Vis d\xc4\x97lto LDK \xc4\x97mus silpti XV a. pab. \xe2\x80\x93 XVI a. pr. Maskvos DK paj\xc4\x97g\xc4\x97 prisijungti dal\xc4\xaf LDK \xc5\xbeemi\xc5\xb3._NEWLINE_1569 m. tarp LDK ir Lenkijos karalys\xc4\x8di\xc5\xb3 sudaryta Liublino unija. Po jos b\xc5\xabta taip pat nema\xc5\xbeai kar\xc5\xb3 su Rusijos caryste. Rusijai tapus imperija \xc5\xa1ios \xc4\xaftaka ATR pasirei\xc5\xa1k\xc4\x97 ir per ki\xc5\xa1im\xc4\x85si \xc4\xaf ATR vidaus reikalus. 1772 m. sutarus Rusijai, Austrijai ir Pr\xc5\xabsijai \xc4\xafvykdytas pirmasis ATR padalijimas, o 1795 m. inkorporuotos visos likusios ATR \xc5\xbeem\xc4\x97s.\n_START_SECTION_\nLietuva Rusijos imperijos sud\xc4\x97tyje\n_START_PARAGRAPH_\nB\xc5\xabdama Rusijos imperijos sud\xc4\x97tyje Lietuva patyr\xc4\x97 stipri\xc4\x85 rusifikacij\xc4\x85, taip pat carin\xc4\x97s vald\xc5\xbeios m\xc4\x97ginimus pl\xc4\x97sti Rusijos sta\xc4\x8diatiki\xc5\xb3 ba\xc5\xbeny\xc4\x8di\xc4\x85._NEWLINE_Panaikinus baud\xc5\xbeiav\xc4\x85 nema\xc5\xbeai lietuvi\xc5\xb3 i\xc5\xa1vykdavo dirbti \xc4\xaf Rusijos miestus gamyklose, tiesiant gele\xc5\xbeinkelius ir pan. Taip pat po antrojo sukilimo dalis lietuvi\xc5\xb3 buvo priverstinai i\xc5\xa1tremti \xc4\xaf Rusijos gilum\xc4\x85. Nuo XIX a. vid. pastebimas vis did\xc4\x97jantis lietuvi\xc5\xb3 skai\xc4\x8dius Rusijos universitetuose (Lietuvoje veik\xc4\x99s Vilniaus universitetas carin\xc4\x97s vald\xc5\xbeios buvo u\xc5\xbedarytas po pirmojo sukilimo). Iki Pirmojo pasaulinio karo lietuvi\xc5\xb3 i\xc5\xa1eivi\xc5\xb3 skai\xc4\x8dius Rusijoje vis augo - 1914-1915 m. Sankt Peterburge priskai\xc4\x8diuota 30 000 lietuvi\xc5\xb3._NEWLINE_Kadangi Lietuva buvo Rusijos imperijos sud\xc4\x97tyje, apie 3000 lietuvi\xc5\xb3 kovojo 1904\xe2\x80\x931905 m. vykusiame kare tarp Japonijos ir Rusijos bei dar daugiau buvo mobilizuota kovoti Rusijos pus\xc4\x97je Pirmojo pasaulinio karo metais.\n_START_SECTION_\nSavitarpio pagalbos sutartis ir aneksija 1940 m.\n_START_PARAGRAPH_\nPo savitarpio pagalbos sutarties Lietuva prival\xc4\x97jo \xc4\xafsileisti Raudonosios Armijos dalinius \xc4\xaf Lietuv\xc4\x85 ir laikytis grie\xc5\xbetai neutralios politikos. D\xc4\x97l to Lietuvos vald\xc5\xbeia buvo tarp valstybi\xc5\xb3, nepasmerkusi\xc5\xb3 TSRS agresijos prie\xc5\xa1 Suomij\xc4\x85 \xc5\xbdiemos karo metu. 1940 m. bir\xc5\xbeel\xc4\xaf 14 d. TSRS Lietuvai pateik\xc4\x97 ultimatum\xc4\x85, kur\xc4\xaf pri\xc4\x97mus bir\xc5\xbeelio 15 d. \xc4\xaf Lietuvos teritorij\xc4\x85 \xc4\xaf\xc5\xbeeng\xc4\x97 papildomi Raudonosios armijos daliniai bei Lietuva buvo formaliai okupuota.\n_START_SECTION_\nLietuva TSRS sud\xc4\x97tyje. Bendravimas su disidentais\n_START_PARAGRAPH_\nLietuva formaliai inkorporuota \xc4\xaf TSRS 1940 m. rugpj\xc5\xabt\xc4\xaf. 1941 m. bir\xc5\xbeel\xc4\xaf prasid\xc4\x97jus Vokietijos\xe2\x80\x93TSRS karui, Lietuva buvo okupuota naci\xc5\xb3, o 1944 m. (be vakarin\xc4\x97s dalies, kuri prie\xc5\xa1 tai aneksuota soviet\xc5\xb3 nebuvo) reokupuota TSRS._NEWLINE_Pirmaisiais pokario metais \xc5\xa1iek tiek i\xc5\xa1augo rus\xc5\xb3 skai\xc4\x8dius, nes po tr\xc4\x97mim\xc5\xb3 \xc4\xaf tu\xc5\xa1\xc4\x8diomis likusias sodybas neretai b\xc5\xabdavo \xc4\xafkeliami rus\xc5\xb3 naujakuriai, taip pat tarp naujai atvykusi\xc5\xb3j\xc5\xb3 buvo partinio aktyvo, NKVD/MGB._NEWLINE_Nors ne itin intensyv\xc5\xabs prie\xc5\xa1 XX a. devint\xc4\x85j\xc4\xaf de\xc5\xa1imtmet\xc4\xaf, nuo pat pirm\xc5\xb3j\xc5\xb3 pokario met\xc5\xb3 b\xc5\xabta m\xc4\x97ginim\xc5\xb3 bendradarbiauti tarp Rusijos ir Lietuvos disident\xc5\xb3. Dar tarpukariu Lietuvoje veik\xc4\x97 rus\xc5\xb3 disident\xc5\xb3 Rusijos solidarist\xc5\xb3 organizacija, jos pasek\xc4\x97jai slapta veik\xc4\x97 ir okupuotoje Lietuvoje._NEWLINE_Po 1991 m. sausio 13 d. TSRS \xc4\xafvykdytos agresijos prie\xc5\xa1 neseniai nepriklausomyb\xc4\x99 paskelbusi\xc4\x85 Lietuv\xc4\x85, Maskvoje organizuoti mitingai, kuriuose rusai rei\xc5\xa1k\xc4\x97 pasipiktinim\xc4\x85 kariniais veiksmais Vilniuje ir i\xc5\xa1rei\xc5\xa1k\xc4\x97 param\xc4\x85 lietuvi\xc5\xb3 laisv\xc4\x97s siekiui.\n_START_SECTION_\nSantykiai atk\xc5\xabrus nepriklausomyb\xc4\x99\n_START_PARAGRAPH_\nAtk\xc5\xabrus nepriklausomyb\xc4\x99 susiklost\xc4\x97 geri santykiai tarp faktinio Lietuvos vadovo Vytauto Landsbergio ir pirmojo Rusijos prezidento Boriso Jelcino, kuris kaip Rusijos demokrat\xc5\xb3 lyderis buvo labai prielankus Lietuvai. Abu vadovai buvo ne kart\xc4\x85 susitik\xc4\x99 1991-1992 m. laikotarpiu. Pakankamai skland\xc5\xbeiai buvo i\xc5\xa1spr\xc4\x99stas Rusijos kari\xc5\xb3 i\xc5\xa1vedimo klausimas ir 1993 m. kariai buvo galop i\xc5\xa1vesti i\xc5\xa1 Lietuvos teritorijos._NEWLINE_1994 m. Rusijai prad\xc4\x97jus karinius veiksmus nepriklausomyb\xc4\x99 paskelbusioje \xc4\x8ce\xc4\x8d\xc4\x97nijoje, didel\xc4\x97 dalis Lietuvos visuomen\xc4\x97s rei\xc5\xa1k\xc4\x97 param\xc4\x85 \xc4\x8de\xc4\x8d\xc4\x97nams, \xc4\x8ce\xc4\x8d\xc4\x97nijai atminti buvo vadinamos aik\xc5\xa1t\xc4\x97s, buvo net vykusi\xc5\xb3 kovoti u\xc5\xbe \xc4\x8de\xc4\x8d\xc4\x97nus lietuvi\xc5\xb3 (\xc5\xbeinomiausias \xe2\x80\x93 1995 m. \xc5\xbeuv\xc4\x99s Linas V\xc4\x97lavi\xc4\x8dius)._NEWLINE_1997 m. Rusijoje lank\xc4\x97si tuometis prezidentas Algirdas Brazauskas. Rusijoje taip pat su valstybiniu vizitu 2001 m. lank\xc4\x97si prezidentas Valdas Adamkus, 2003 m. \xe2\x80\x93 su darbo vizitu \xe2\x80\x93 prezidentas Rolandas Paksas._NEWLINE_Did\xc5\xbeiausi\xc4\x85 neigiam\xc4\x85 l\xc5\xab\xc5\xbe\xc4\xaf Lietuvos-Rusijos santykiams suteik\xc4\x97 2008 met\xc5\xb3 Rusijos agresija Gruzijoje. Lietuva grie\xc5\xbetai pasmerk\xc4\x97 karinius veiksmus, tuometis jos prezidentas Valdas Adamkus kartu su Lenkijos prezidentu Lechu Ka\xc4\x8dinskiu, Ukrainos prezidentu Viktoru Ju\xc5\xa1\xc4\x8denka, Estijos premjeru Andru Ansipu ir Latvijos premjeru Ivaru Guodmaniu vyko \xc4\xaf Tbilis\xc4\xaf i\xc5\xa1reik\xc5\xa1ti param\xc4\x85._NEWLINE_2009 m. Daliai Grybauskaitei tapus prezidente ir prad\xc5\xbeioje siekiant gerint santykius su Baltarusija buvo svarstym\xc5\xb3, kad keisis politika Rusijos at\xc5\xbevilgiu, ta\xc4\x8diau Rusijai aneksavus Krym\xc4\x85 ir prad\xc4\x97jus karinius veiksmus Donbase i\xc5\xa1laikytas status quo \xc4\xaftemptuose santykiuose, o 2014 m. D. Grybauskaitei parei\xc5\xa1kus, kad Rusija yra \xe2\x80\x9eteroristin\xc4\x97 valstyb\xc4\x97\xe2\x80\x9c santykiai dar labiau komplikavosi._NEWLINE_Rusija yra ar buvo priglobusi did\xc5\xbei\xc4\x85j\xc4\x85 dal\xc4\xaf Sausio 13 d. s\xc4\x85mokslinink\xc5\xb3 ir veik\xc4\x97j\xc5\xb3 (tarp j\xc5\xb3 Juozas Jermalavi\xc4\x8dius, Michailas Golovatovas) bei karo nusikaltimais kaltint\xc5\xb3 KGB veik\xc4\x97j\xc5\xb3 (Petras Raslanas), tuo tarpu Lietuva neretai tampa prieglobs\xc4\x8dio vieta nuo galim\xc5\xb3 represij\xc5\xb3 b\xc4\x97gantiems Rusijos opozicijos atstovams, Lietuvoje rengiami Laisvosios Rusijos forumai, kuri\xc5\xb3 metu sukvie\xc4\x8diami opozicijos atstovai i\xc5\xa1 Rusijos._NEWLINE_Tarp valstybi\xc5\xb3 pasira\xc5\xa1ytos sutartys d\xc4\x97l prekybini\xc5\xb3 ir ekonomini\xc5\xb3 santyki\xc5\xb3, d\xc4\x97l investicij\xc5\xb3 skatinimo ir abipus\xc4\x97s apsaugos, d\xc4\x97l prekybin\xc4\x97s j\xc5\xabreivyst\xc4\x97s, d\xc4\x97l bendradarbiavimo turizmo srityje.\n_START_SECTION_\n\xc5\xbdalos u\xc5\xbe okupacij\xc4\x85 atlyginimo ir kiti susij\xc4\x99 klausimai\n_START_PARAGRAPH_\nKlausimas d\xc4\x97l kompensacij\xc5\xb3 i\xc5\xa1 Rusijos d\xc4\x97l okupacijos \xc5\xbealos imtas kelti i\xc5\xa1kart po Nepriklausomyb\xc4\x97s atgavimo. 1992 m. \xc4\xafvyko referendumas d\xc4\x97l soviet\xc5\xb3 kariuomen\xc4\x97s i\xc5\xa1vedimo i\xc5\xa1 Lietuvos Respublikos, kuriame buvo klausta ir tai, ar pilie\xc4\x8diai be kita ko pritaria reikalauti \xe2\x80\x9epadarytos \xc5\xbealos Lietuvai atlyginimo\xe2\x80\x9c. 90,67% balsavusi\xc5\xb3j\xc5\xb3 \xc4\xaf nuostat\xc4\x85 atsak\xc4\x97 teigiamai. Svarstant \xc5\xbealos apskai\xc4\x8diavimo metodologij\xc4\x85 2000 m. bir\xc5\xbeelio 13 d. Lietuvos Seimo priimtas \xc4\xafstatymas \xe2\x80\x9eD\xc4\x97l SSRS okupacijos \xc5\xbealos atlyginimo\xe2\x80\x9c, ta\xc4\x8diau liko ne\xc4\xafgyvendintas. Oficiali Rusijos vyriausyb\xc4\x97s pozicija yra, kad es\xc4\x85 okupacijos nebuvo, o ekonomi\xc5\xa1kai Lietuvos TSR b\xc5\xabti TSRS sud\xc4\x97tyje buvo naudinga d\xc4\x97l sovietini\xc5\xb3 investicij\xc5\xb3. Vis d\xc4\x97lto galop 2019 m. pagal latvi\xc5\xb3 mokslinink\xc5\xb3 metod\xc4\x85 prad\xc4\x97ti \xc5\xbealos skai\xc4\x8diavimai parod\xc4\x97, kad teiginiai, jog Lietuvos TSR buvo i\xc5\xa1laikoma, o ne pati buvo donor\xc4\x97, yra klaidingi. Rusijos ambasadorius A.Udalcovas yra parei\xc5\xa1k\xc4\x99s, kad u\xc5\xbe 1940\xe2\x80\x931990 metus Lietuva Rusijai liko \xe2\x80\x9eskolinga\xe2\x80\x9c 72 mlrd. JAV doleri\xc5\xb3 (apie 71 mlrd. eur\xc5\xb3)._NEWLINE_Nors auk\xc5\xa1ti Rusijos vald\xc5\xbeios pareig\xc5\xabnai niekuomet neatsipra\xc5\xa1\xc4\x97 u\xc5\xbe TSRS \xc4\xafvykdyt\xc4\x85 okupacij\xc4\x85, atsipra\xc5\xa1ym\xc4\x85 ar apgailestavim\xc4\x85 yra i\xc5\xa1rei\xc5\xa1k\xc4\x99 buv\xc4\x99s Rusijos sta\xc4\x8diatiki\xc5\xb3 lyderis Aleksijus II bei disidentas Sergejus Kovaliovas.\n_START_SECTION_\n\xc5\xa0vietimo, mokslo ir technologiniai mainai\n_START_PARAGRAPH_\nVyksta aktyv\xc5\xabs mokslo ir kult\xc5\xabros mainai tarp abiej\xc5\xb3 \xc5\xa1ali\xc5\xb3 auk\xc5\xa1tojo mokslo institut\xc5\xb3. Lietuvoje veikia platus rus\xc5\xb3 mokykl\xc5\xb3 tinklas (2018 m. rus\xc5\xb3 gimt\xc4\x85ja kalba mok\xc4\x97si 20 000 mokini\xc5\xb3), tuo tarpu Maskvoje veikia lietuvi\xc5\xa1ka Maskvos J. Baltru\xc5\xa1ai\xc4\x8dio vidurin\xc4\x97 mokykla. Tuo tarpu Lietuvoje rus\xc5\xb3 kalba yra antra populiariausia u\xc5\xbesienio kalba po angl\xc5\xb3. Sankt Peterburgo universitete istori\xc5\xa1kai b\xc5\xabta daug studijavusi\xc5\xb3j\xc5\xb3 i\xc5\xa1 Lietuvos, ir dabar yra men\xc5\xb3 \xc4\xaf universitet\xc4\x85 i\xc5\xa1vykstan\xc4\x8di\xc5\xb3 studijuoti lietuvi\xc5\xb3.\n_START_SECTION_\nEkonominis bendradarbiavimas\n_START_PARAGRAPH_\nNepaisant ES sankcij\xc5\xb3 Rusijai ir abipusio dalinio embargo ir tokiu b\xc5\xabdu suma\xc5\xbe\xc4\x97jusios prekybos apyvartos, Rusija i\xc5\xa1lieka pagrindine Lietuvos eksporto ir importo partnere._NEWLINE_2016 m. duomenimis, prekybos apyvarta tarp Lietuvos ir Rusijos siekia 6,6 mlrd. eur\xc5\xb3 ir yra 1-a pagal dyd\xc4\xaf. Dominuoja importas i\xc5\xa1 Rusijos. Importuojama nafta (62,6%), naftos alyvos ir alyvos i\xc5\xa1 bitumini\xc5\xb3 mineral\xc5\xb3 (7,3%), dujos (4,9%), kalcio fosfatai, aliuminio kalcio fosfatai ir fosfatin\xc4\x97 kreida (3,1%), elektros energija (2,9%)._NEWLINE_Pagal tiesiogines investicijas Rusija yra 13-a \xe2\x80\x93 yra investavusi 265,50 mln. eur\xc5\xb3.'